## «Du har eigentleg alltid likt dei kristne!»

*«Du har eigentleg alltid likt dei kristne»*, seier ein eldre ærverdig fulanimann til sonen sin, som nyleg vart døypt saman med kone og eit born. *«Det hugsar eg frå du var ung»*. Sonen er einig. *«Den første gangen eg møtte ein kristen var då eg gjeta kyr heilt sør i Mali. Det var ein pastor. Han var veldig gjestfri, og tok godt i mot meg. Han gav meg til og med ei bønematte og vatn så eg kunne vaska meg og be mine muslimske bøner!» «Men»,* låg han til, *«eg brukte å tenkja at kristen tru ikkje er noko for oss fulaniar. Det var først då eg møtte dykk i MELM at eg møtte kristne som snakka mitt eige språk, og eg fekk også møta fulaniar som trur på Jesus.»*

Denne mannen er éin av seks fulaniar knytt til MELM sitt arbeid, som har vorte døypt i 2017. Mannen er ein viktig bidragsytar til økonomien til storfamilien. Han har difor kunna gjera sitt val om å følgja Jesus utan å vera for redd for konsekvensane. No får han ein del spørsmål frå venar og kjente: *«Er det verkeleg sant at du har vorte kristen? Veit du ikkje at dei kvite har endra Jesus sitt evangelium slik at det som står der ikkje lenger er sant?»* Dersom utfordringane vert for pågåande svarar han: *«Eg er kristen i dag, eg er kristen i morgon, og eg kjem til å vera kristen til min død!»* *«For*», seier han, *«sa ikkje Jesus at dei som skammar seg over han, dei skammar han seg over også?»*

Takk for at de er med og bed for denne mannen og familien hans, og dei tre andre personane knytt til MELM sitt arbeid som har vorte døypt i år. Be både for dei og dei «gamle» kristne, om at Gud vil beskytta dei, leia dei til mognad i trua, og at dei må få vera lys og salt i miljøet sitt.